Дунейпсо кубокым и етIуанэ Iыхьэм
Мас-рестлинг
Узбекистаным и Алмалык къалэм щекIуэкIащ мас-рестлингымкIэ Дунейпсо кубокыр къэхьыным теухуауэ цIыхухъухэмрэ цIыхубзхэмрэ я зэпеуэм и етIуанэ Iыхьэр. Псори зэгъусэу абы хэтащ къэрал 19-м икIа спортсмен 200-м щIигъу. Урысейм и цIэкIэ зэхьэзэхуэм зыкъыщагъэлъэгъуащ ди лъэпкъэгъухэу Нэгъуей Астемыррэ Хъущт Анзоррэ.
Зэпеуэхэм я япэ махуэм Нэгъуейр пэщIэдзэ зэIущIитIым щытекIуэри, финал ныкъуэм нэсащ. Абы ди щIалэр щыIущIащ къэралым и гуп нэхъыщхьэм къыдыхэт Андросов Василий. Астемыр и Iэпхъуамбэр къутэри, зэIущIэм къыщыхагъэщIа хъуащ.
ЕтIуанэ махуэм утыку къихьащ Хъущтыр. Япэ дыдэ зэIущIэм Анзор къыщыпэщIэхуащ щэнейрэ дунейпсо чемпион Константинов Сергей икIи абы пэлъэщакъым. Япэ зэIущIэм къыщыхагъащIэу «В» гупым хэхуа ди лъэпкъэгъум зэкIэлъхьэужьу текIуащ Къыргъызстаным, Пакистаным, Узбекистаным я спортсменхэр икIи хуэфащэ дыдэу жэз медалыр зыIэригъэхьащ.
Зи гугъу тщIа спортсменитIри егъасэ тренер цIэрыIуэ Гъубж БетIал.
ЖЫЛАСЭ Замир.
